Suzette Doctolero

Si Suzette Doctolero (ipinanganak c. 1968/1969) ay isang manunulat ng senaryo (screenwriter) sa telebisyon at pelikula na mula sa Pilipinas.  Nakilala siya sa pagiging punong manunulat ng unang serye ng Encantadia noong 2005 at ang mga sumunod pang serye kabilang ang reboot ng Encantadia noong 2016.  Karaniwang siyang manunulat ng senaryo, manlilikha ng serye at malikhaing kasangguni (creative consultant) sa GMA Network.  Ang ilan pa sa mga kanyang kilalang likha ay ang Amaya, Indio at My Husband's Lover.  Sinulat naman niya ang kuwento ng pelikulang Let the Love Begin at naging malikhaing kasangguni sa mga seryeng pantelebisyon na Alyas Robin Hood at Destined to be Yours.

Talambuhay

Si Doctolero ay lumaki sa Calabanga, Camarines Sur at apo siya ng komedyanteng aktres noong dekada 1930 na si Buenviges Narvadez.  Nag-aral siya ng mataas na paaralan sa Kolehiyo ng Jose Rizal (Pamantasang Jose Rizal ngayon) samantalang nag-aral ng kolehiyo sa Politeknikong Unibersidad ng Pilipinas (PUP) sa iba't ibang kurso.  Unang niyang kinuha ang kursong akawnting, tapos klinikal na sikolohiya at sa huli batsilyer sa sining ng Filipino. Noong siya ay nasa PUP, sumali siya sa mga samahang teatro na Dulaang Kalayaan at Dulaang Bonificacio kung saan gumanap siya bilang Gregoria de Jesus sa isang dula.

Sa edad na 19 noong 1988, pinasok si Doctolero ng kanyang tagapayo na si Angie Ferro bilang katulong sa produksyon sa Balintataw TV.  Pagkatapos magtrabaho para sa Balintataw TV, sinubukan niyang magsulat ng mga nobelang romantiko at sa tulong ni Lualhati Bautista, nalathala ang kanyang gawang may pamagat na Ako si Alex, Babae sa Anvil Publishing.  Noong dekada 1990, sinikap ni Doctolero na ibenta ang kanyang mga gawa sa iba't ibang mga tagapaglathala, punong manunulat, patnugot at produyser.  Naisali si Doctolero sa Viva Television upang mag-ambag sa mga salaysayin sa mga palabas nito sa telebisyon.

Sa kalunan ng kanyang karera, naging manunulat ng senaryo si Doctolero para sa mga palabas sa GMA Network.  Isa siya sa mga manunulat ng Kirara, Ano Ang Kulay ng Pag-ibig? at Sana Ay Ikaw Na Nga.  Ang Encantadia ang unang niyang gawa bilang punong manunulat at unang proyekto niya na telefantasya na ginawa niya para sa GMA Network.  Kabilang sa mga kilalang gawa niya para sa GMA Network ang ay ang Amaya,  Indio at My Husband's Lover.  Nagsulat din siya para sa mga kabanata ng Daisy Siete na ginawa ng Focus Entertainment na pinalabas din sa GMA Network.  Nagsulat din siya ng mga seryeng pantelebisyon na adaptasyon tulad ng Lupin, Joaquin Bordado, Totoy Bato, Gagambino at Panday Kids ngunit karamihan sa mga ito ay hindi mataas ang rating kaya hindi na siya gumagawa mga adaptasyon.  Nagsulat siya para sa mga pelikulang Let the Love Begin at Bahay Kubo: A Pinoy Mano Po!

Si Doctolero ay naging malikhaing kasangguni ng seryeng pantelebisyon na Alyas Robin Hood na tungkol kay Pepe de Jesus na isang abogadong napagbintangang pumatay sa kanyang ama at nang pineke ang kamatayan ay naging vigilante may pana.  Umani ng batikos mula sa mga netizen ang seryeng nabanggit dahil sa pagkakatulad nito sa istilo at salaysayin ng Arrow ng The CW Televison Network.  Ang pangunahing bida ng Arrow na si Stephen Amell na gumaganap bilang Oliver Queen/Green Arrow ay nagkomento din tungkol sa Alyas Robin Hood sa pamamagitan ng isang mensahe sa kanyang Facebook account.  Dinipensahan naman ito ni Doctolero at sinabi niya na ang Alyas Robin Hood ay batay sa alamat ni Robin Hood na mula sa Britanya at hindi batay sa Arrow.  Ipinaliwanag din niya na istorya ni Robin Hood ay nasa pampublikong dominyo at karaniwang ginagamit na master plot o punong balangkas ng maraming manunulat.  Binanggit din niya na nagkaroon rin katulad na kaso noong 2007 nang naipalabas ang seryeng pantelebisyon na Lupin na kanya ring ginawa.  Ang mga gumawa na katulad na seryeng mula sa bansang Hapon ay hinabol ang GMA Network ngunit hindi sila nanalo dahil base ang Lupin sa isang nobelang Pranses ni Maurice LeBlanc na nasa pampublikong dominyo na.

Naging malikhaing kasangguni din si Doctolero sa kauna-unahang primetime teleserye nina na Alden Richards at Maine Mendoza o ang AlDub love team na Destined to be Yours.  Sa mga tweet niya sa Twitter noong Abril 2017, isinalarawan ni Doctolero na ang mga unang mga kabanata ng Destined to be Yours ay flop o may kabiguan sa rating ngunit nag-rate ito kalunan ng baguhin ang kuwento ng serye.  Hindi nagustuhan ang pahayag na ito ng ilang mga tagahanga nina AlDub at nagkaroon ng iba't ibang reaksyon sa mga netizen.  Naglabas ng pahayag ang Senior Vice President for Entertainment TV (Nakakatandang Pangalawang Pangulo para sa Libangang Pantelebisyon) ng GMA Network na si Lilybeth Rasonable at sinalungat ang sinabi ni Doctolero.  Sang-ayon kay Rasonable, ang Destined to be Yours ay hindi flop at ang pahayag ni Doctolero ay kanyang pansariling kuru-kuro at hindi ng GMA Network.  Sa kalunan, humingi ng tawad si Doctolero sa kanyang naging mga pahayag tungkol sa maling pagpili ng mga salita.

Mga sanggunian

Kategorya:Mga manunulat mula sa Pilipinas